Komission Tiedonanto Neuvostolle Euroopan työturvallisuus- ja työterveysvirastoa koskevasta komission kertomuksesta /* KOM/2001/0163 slutlig */





KOMISSION TIEDONANTO NEUVOSTOLLE Euroopan työturvallisuus- ja työterveysvirastoa koskevasta komission kertomuksesta 1. Euroopan työturvallisuus- ja työterveysviraston perustamisesta 18 päivänä heinäkuuta 1994 annetun neuvoston asetuksen (EY) N:o 2062/94 [1], sellaisena kuin se on muutettuna neuvoston asetuksella (EY) N:o 1643/95 [2], 23 artiklassa säädetään asetuksen uudelleen tarkastelusta. Artiklan mukaan neuvosto tarkastelee asetusta sekä mahdollisesti tarpeellisiksi osoittautuvia viraston uusia tehtäviä uudelleen komission kertomuksen ja tarvittaessa siihen liitettävän ehdotuksen perusteella ja Euroopan parlamenttia kuultuaan viimeistään viiden vuoden kuluttua tämän asetuksen voimaantulosta. Neuvoston asetuksen (EY) N:o 2062/94 24 artiklan mukaan asetus tuli voimaan 9 päivänä syyskuuta 1994, ja näin ollen edellä mainittu uudelleen tarkastelu olisi ollut tehtävä vuoden 1999 loppuun mennessä. [1] EYVL L 216, 20.8.1994, s. 1. [2] EYVL L 156, 7.7.1995, s. 1. 2. Asetuksen (EY) N:o 2062/94 8 artiklalla perustetaan viraston hallintoneuvosto. Itävallan, Ruotsin ja Suomen liittymisen huomioon ottamiseksi hallintoneuvoston kokoonpanoa mukautettiin 29 päivänä kesäkuuta 1995 annetulla neuvoston asetuksella (EY) N:o 1643/95. Euroopan työturvallisuus- ja työterveysviraston hallintoneuvoston varsinaisten ja varajäsenten nimittämisestä 5 päivänä lokakuuta 1995 tehdyn neuvoston päätöksen jälkeen hallintoneuvosto piti ensimmäisen kokouksensa 25.- 26. lokakuuta 1995. 3. Asetuksen (EY) N:o 2062/94 11 artiklan mukaisesti virastoa johtaa johtaja, jonka hallintoneuvosto nimittää komission ehdotuksesta viiden vuoden ajaksi. Johtaja on viraston laillinen edustaja ja vastaa hallintoneuvostolle toiminnastaan (asetuksen (EY) N:o 2062/94 11 artikla). Johtaja nimitettiin 3 päivänä heinäkuuta 1996 ja aloitti virassaan syyskuussa 1996. Kun otetaan huomioon 11 artiklan mukaisesti johtajalle annettu tärkeä vastuu viraston toiminnan kannalta, voidaan katsoa, että virasto aloitti toimintansa täysimittaisesti vasta johtajan nimittämisen ja virkaanastumisen jälkeen. 4. Koska virasto aloitti toimintansa täysimittaisesti syyskuussa 1996, komissio ilmoittaa neuvostolle, että ei ole ollut mahdollista laatia vaadittua kertomusta asetuksen 23 artiklassa säädetyssä määräajassa, koska tarvittavia tietoja, erityisesti vuotta 1996 edeltävältä ajalta, ei ollut mahdollista saada. Lisäksi komissio haluaisi laatia kertomuksensa niin, että virastolla on ollut viisivuotiskausi täysimittaista toimintaa, minkä perusteella komissio pystyy arvioimaan sen tehokkuutta ja toimivuutta ja ehdottamaan tarvittaessa asetuksen tarkistamista. 5. Komissio aikoo lisäksi käyttää kertomuksensa perustana ulkopuolisen tahon tekemää arviointia, jonka hallintoneuvosto teetti vuoden 2000 aikana. Komissio jättää kertomuksen ja tarvittaessa neuvoston asetuksen (EY) N:o 2062/94 23 artiklan mukaisen ehdotuksen vuonna 2001 neuvostolle tarkasteltavaksi. 6. Asianmukaisen kertomuksen valmistumista odoteltaessa komissio on sitä mieltä, että muille toimielimille olisi tiedotettava pääasiallisista toimista ja saavutuksista viraston perustamiskauden aikana. Viraston johtaja on toimittanut yleisen vuosikertomuksen Euroopan parlamentille, neuvostolle, komissiolle, tilintarkastustuomioistuimelle, talous- ja sosiaalikomitealle, jäsenvaltioille sekä työturvallisuuden, työhygienian ja työterveyden neuvoa-antavalle komitealle asetuksen (EY) N:o 2062/94 10 artiklan mukaisesti. Komissio toimittaa nyt - väliaikaisena toimenpiteenä - vuosia 1996-2000 koskevan kehityskertomuksen, jossa esitetään tiivistettynä tärkeimmät toimet ja saavutukset viraston perustamiskaudella. Kehityskertomuksessa tehdään yleinen katsaus Euroopan työturvallisuus- ja työterveysviraston toiminnan alkukaudella saavutettuun edistykseen eikä niinkään yksityiskohtaista arviointia tavoitteiden saavuttamisesta. Tarkka arviointi viraston toiminnasta ja sen tiedotustoimien vaikutuksesta toimitetaan neuvostolle, kunhan komissio on saanut ja analysoinut laajan arvioinnin tulokset. LIITE KEHITYSKERTOMUS 1996-2000 1. Johdanto Päätös Euroopan työturvallisuus- ja työterveysviraston perustamisesta tehtiin lokakuussa 1993 pidetyssä Eurooppa-neuvoston kokouksessa, ja neuvosto antoi 18. heinäkuuta 1994 viraston perustamista koskevan asetuksen [3], jota muutettiin 29. kesäkuuta 1995 [4]. Viraston hallintoneuvosto piti ensimmäiset kokouksensa lokakuussa ja joulukuussa 1995. [3] EYVL L 216, 20.8.1994, s. 1. [4] EYVL L 156, 7.7.1995, s. 1. Hallintoneuvostossa on Euroopan työturvallisuus- ja työterveysalan tärkeimpiä päätöksentekijöitä. Jäsenistä 15 edustaa jäsenvaltioiden hallituksia, 15 työnantajajärjestöjä, 15 työntekijäjärjestöjä ja 3 Euroopan komissiota. Edustettuina ovat myös tarkkailijat Euroopan tason työmarkkinaosapuolista (EAY ja UNICE) sekä puheenjohtaja ja Dublinin säätiön johtaja. Johtajan nimitykseen saakka komission pääosasto V vastasi kaikista viraston perustamiseen ja sen profiilin ja toiminnan kehittämiseen liittyvistä järjestelyistä. Nykyinen johtaja aloitti virkansa hoitamisen Bilbaossa 16. syyskuuta 1996. Hallintoneuvosto hyväksyi viraston ensimmäisen vuosittaisen työohjelman vuoden 1997 toimintaa varten marraskuussa 1996. Ohjelmassa tuotiin esiin neljä ensisijaista toimea: verkoston perustaminen ja toiminta, verkostoa koskeva pilottihanke, viraston ensisijaiset poliittiset tavoitteet (esim. suhteet muihin elimiin kuten komissioon ja Dublinin säätiöön) sekä viraston organisaation kehittäminen. Virasto esitteli ensimmäisen nelivuotisen (1998-2001) jatkuvan työohjelmansa syyskuussa 1997. Työohjelma oli laadittu sillä perusteella, että viraston resursseja lisätään tasaisesti vuoteen 2001 ulottuvan kauden aikana niin, että virasto on täysin toimintakykyinen vuonna 2000. Jatkuvassa työohjelmassa keskitytään kolmeen päätoiminta-alaan: Verkoston kehittäminen Tavoitteena on yhdistää kaikki nykyiset työturvallisuutta ja työterveyttä koskevat tiedot viraston verkostoon tietotekniikkaa käyttäen ja varmistaa, että tiedot ovat helposti kohdekäyttäjien käytettävissä. Tämä merkitsee tietotekniikka infrastruktuurin ja viraston asiantuntemuksen kehittämistä erityisesti Internetin osalta, jotta asiaankuuluva tieto pystytään käsittelemään. Tiedotuspalvelu - tiedon välittäminen Virasto käyttää sekä tiedotusverkostoaan että muita välineitä täyttääkseen asetuksen mukaisen velvoitteensa levittää työterveyttä ja työturvallisuutta koskevaa tietoa. Asetuksessa viraston tehtäväksi annetaan tiedonvaihtoon tarkoitettujen konferenssien ja seminaarien järjestäminen. Tiedotushankkeet - tiedotuksen kehittäminen Virasto toteuttaa tiedotushankkeita yhdessä jäsenvaltioissa sijaitsevien koordinaatiokeskusten (Focal Points) kanssa. Se saa apua alakohtaisilta verkostoilta tiettyä aihetta käsittelevien ulkoisten asiantuntijoiden kautta, tiettyä aihetta käsittelevien tutkimusten kautta tai viraston puolesta tiettyä tehtävää varten perustettujen aihekeskusten kautta. Myöhemmissä vuosittaisissa työohjelmissa on keskitytty viraston toiminnan kehittämiseen neljällä pääalalla: -tiedotusverkosto - linkkien luominen -tiedotushankkeet - työturvallisuutta ja työterveyttä koskevan tietämyksen kehittäminen -tiedotuspalvelut - työturvallisuutta ja työterveyttä koskevien tietojen välittäminen -hallinnolliset järjestelyt. Kullakin alalla saavutettua edistystä esitellään seuraavassa. 2. Viraston tiedotusverkosto 2.1. Kansallisten koordinaatiokeskusten verkosto Viraston tiedotusverkosto perustuu kansallisten koordinaatiokeskusten järjestelmään. Verkosto perustettiin vuonna 1997, ja sitä on siitä lähtien vahvistettu. Koordinaatiokeskukset muodostuvat kansallisen tason tärkeimmistä työterveys- ja työturvallisuusorganisaatioista. Ne edustavat virastoa jäsenvaltion tasolla ja hoitavat kansallisia tiedon toimittajien verkostoja yhdessä viraston tärkeimpien osapuolten, työnantajien ja työntekijöiden edustajien sekä hallitusten edustajien kanssa. Verkoston jäsenten lukumäärä kansallisella tasolla on noussut tasaisesti ja oli vuoden 1999 lopussa 365. Koordinaatiokeskusten edustajat ja Euroopan tason työmarkkinaosapuolten tarkkailijat tapaavat säännöllisesti Bilbaossa, ja ne ovat osallistuneet merkittävällä tavalla viraston työohjelmien muotoiluun ja niiden toteuttamiseen toimittamalla tietoja. 2.2. Alakohtaiset verkostoryhmät Vuosina 1997 ja 1998 virasto perusti neljä alakohtaista verkostoryhmää, joiden tehtävänä on antaa opastusta viraston työohjelman tiettyjen osien toteuttamisessa. Alakohtaisissa verkostoissa on 15 jäsenvaltiosta alan johtavia asiantuntijoita, joiden nimityksestä vastaavat koordinaatiokeskukset. Niissä on myös työmarkkinaosapuolten tarkkailijoita. Kyseiset neljä alakohtaista ryhmää kattavat viraston toiminnan pääalat: työturvallisuuden ja työterveyden valvonta, työturvallisuus- ja työterveysjärjestelmät ja -ohjelmat, työtä ja terveyttä koskeva tutkimus sekä työturvallisuutta ja työterveyttä koskevat hyvät toimintatavat. Alakohtaiset verkostoryhmät avustavat virastoa säännöllisten kokousten ja sähköpostiviestien avulla toiminnan edistymisen tarkastelussa ja tulevan kehityksen suunnittelussa. Vuonna 1997 perustettiin uusi asiantuntijaryhmä avustamaan virastoa Internet-toiminnan ja vuonna 1998 tiedotustoiminnan kehittämisessä. 2.3. Aihekeskukset Marraskuussa 1998 viraston hallintoneuvosto hyväksyi neljän aihekeskuksen perustamisen tarjouskilpailumenettelyn perusteella. Aihekeskukset muodostavat linkin jäsenvaltioiden työturvallisuus- ja työterveyslaitosten välille, ja ne on perustettu määräajaksi suorittamaan tiettyjä viraston tiedotustoimintaan liittyviä tehtäviä. Niiden pääasiallisena tehtävänä on kerätä työturvallisuuteen ja työterveyteen liittyviä tietoja ja saattaa ne Internetin kautta käytettävään muotoon. Yhdessä keskuksessa käsitellään laajaa työterveys- ja työturvallisuustutkimusta ja kolmessa muussa työterveyteen ja työturvallisuuteen liittyviä hyviä toimintatapoja (tuki- ja liikuntaelinsairaudet, työhön liittyvä stressi sekä vaaralliset aineet). Keskukset perustettiin alunperin 12 kuukaudeksi, mutta hallintoneuvosto päätti marraskuussa 1999 - tarkasteltuaan niiden toimintaa ensimmäisen vuoden aikana - jatkaa sopimuksia lisävuodella. 2.4. Ulkosuhteet Aloitettuaan toimintansa virasto on työskennellyt tiiviissä yhteistyössä Euroopan unionin eri puheenjohtajavaltioiden, Euroopan elin- ja työolojen kehittämissäätiön sekä lukuisten muiden eurooppalaisten virastojen kanssa. Se on myös kehittänyt rakentavat suhteet Euroopan komission eri yksikköihin. Lisäksi virasto on kehittänyt toimivat yhteydet EFTA-maihin ja on muotoillut strategiansa EU:n ehdokasmaihin nähden. Se on myös kehittänyt verkostosuhteet työterveys- ja työturvallisuusorganisaatioihin Pohjois- ja Etelä-Amerikassa, Aasiassa ja Kaukoidässä, ja esimerkiksi viraston uutiskirje käännetään japaniksi. Yhteydet Maailman terveysjärjestöön ja Kansainväliseen työjärjestöön takaavat sen, että näiltä organisaatioilta saatavat asiaankuuluvat tiedot löytyvät viraston Internet-sivustolta. 3. Työturvallisuutta ja työterveyttä koskevan tiedotuksen kehittäminen* 3.1. Tiedotusraportit Viraston ensimmäiset tiedotusraportit julkaistiin vuonna 1998, ja niissä käsiteltiin seuraavia kahta merkittävää työturvallisuus- ja työterveysaihetta, jotka tuotiin esiin viraston perustamisasetuksessa: -työturvallisuutta ja työterveyttä koskevat painopistealueet ja strategiat EU:n jäsenvaltioissa -työturvallisuuden ja työterveyden taloudelliset vaikutukset EU:n jäsenvaltioissa. Vuoden 2000 alkuun mennessä virasto oli aloittanut lukuisia muita hankkeita ja julkaissut esimerkiksi työhön liittyviä tuki- ja liikuntaelinsairauksia sekä niskan ja yläraajojen toimintahäiriöitä koskevat raportit. 3.2. Aihekeskukset Vuodesta 1998 viraston alakohtaiset verkostoryhmät ja kansalliset koordinaatiokeskukset ovat valvoneet hankkeiden henkilöstön, aihekeskusten ja ulkoisten konsulttien toimintaa neljän tärkeimmän tiedotushankkeen puitteissa: työturvallisuuden ja työterveyden valvonta, työturvallisuus- ja työterveysjärjestelmät ja -ohjelmat, työtä ja terveyttä koskeva tutkimus sekä työturvallisuutta ja työterveyttä koskevat hyvät toimintatavat. Viraston aihekeskusten tehtäviin kuuluvat esimerkiksi seuraavat: -raportin valmistelu työhön liittyvää stressiä koskevasta tutkimuksesta -seminaari ja raportti työterveys- ja työturvallisuustutkimuksen tarpeista ja painopistealueista jatkossa -muuttuvaa työmaailmaa käsittelevä pilottiraportti -ohjeet hyviä toimintatapoja koskevan tiedon keruusta, arvioinnista ja esittämisestä Internetissä -tilanneraportit työhön liittyvästä stressistä, vaarallisista aineista sekä tuki- ja liikuntaelinsairauksista. Kaikkien neljän aihekeskuksen päätehtävänä on esittää jäsenneltyä tietoa Internetissä seuraavista aiheista: "Työtä ja terveyttä koskeva tutkimus", "Hyvät toimintatavat: työhön liittyvä stressi, "Hyvät toimintatavat: tuki- ja liikuntaelinsairaudet", "Hyvät toimintatavat: vaaralliset aineet". Tulevissa vuoden 2000 julkaisuissa käsitellään työturvallisuus- ja työterveystutkimuksen ensisijaisia aiheita, työturvallisuus- ja työterveysalan tilannetta EU:ssa, työturvallisuus- ja työterveysalan kampanjoita, työturvallisuus- ja työterveysaiheiden suhdetta työllistettävyyteen sekä työturvallisuus- ja työterveysalan suhdetta julkisiin hankintoihin ja markkinointiin. Tiedonlevityksen pääasiallinen väline on kuitenkin ollut viraston Internet-sivusto. 4. työturvallisuutta ja työterveyttä koskevien tietojen välittäminen 4.1. Viraston Internet-sivu Viraston Internet-sivu avattiin kokeilunomaisesti vuonna 1997, minkä jälkeen sitä on kehitetty huomattavasti. Se oli Euroopan laajuisen kampanjan kohteena vuoden 1999 kolmen viimeisen kuukauden aikana. Kampanjan mottona oli "http://osha.eu.int - your link to safety and health at work". Sivustolla yhdistetään viraston oma kotisivu ja koordinaatiokeskusten hoitamat noin 15 kansallista kotisivua. Se tarjoaa ainutlaatuisen kansainvälisen ja monikielisen online-resurssin sekä työterveys- ja työturvallisuusalan asiantuntijoille että alasta kiinnostuneille kansalaisille. Sivustolla tarjotaan katsaus viraston tehtäviin, toimintaan ja julkaisuihin, minkä lisäksi uuden navigointirakenteen ansiosta sivulla kävijöillä on suora linkki Euroopan tasoisiin ja kansallisiin tietoihin. Sivulla esitetään asiaa koskeva EU:n lainsäädäntö kaikilla virallisilla kielillä, ja materiaalia lisätään lähes päivittäin. Tavoitteena on tarjota pääsy laajaan työturvallisuutta ja työterveyttä koskevaan tietovarastoon. Virasto on lisännyt Internetin ja muiden sähköisten viestintävälineiden asemaa myös päivittäisessä toimintansa hoitamisessa. Virasto ja sen aihekeskukset ovat työskennelleet tiiviissä yhteistyössä viraston Internet-konsulttien kanssa kehittääkseen uusia sovelluksia erityyppisen tiedon julkaisemiseksi verkossa, ja suunnitelmat ovat edenneet siihen vaiheeseen, että viraston hallintoneuvosto ja verkostokumppanit ottavat käyttöön Extranet-palvelut vuonna 2000. Internet-verkosto on tarkoitus ulottaa EU-maiden ulkopuolelle niin, että siihen osallistuvat Yhdysvallat, ehdokasmaat ja EFTA-maat. Tilastojen mukaan viraston verkkosivulla käyntien määrä on lisääntynyt voimakkaasti käynnistyskampanjan jälkeen ja helmikuuhun 2000 mennessä käyntejä oli yli 25 500 päivässä. 4.2. Tietoisuuden lisääminen työturvallisuus- ja työterveysalan asiantuntijoiden keskuudessa Virasto on yhdessä EU:n puheenjohtajavaltion kanssa järjestänyt Bilbaossa kolme suurta vuosikonferenssia, joiden teemoina ovat olleet: -Hyvä työturvallisuus ja työterveys ovat hyvää liiketoimintaa (1997) -Muuttuva työmaailma (1998) -Työturvallisuuden ja työterveyden suhde työllistettävyyteen (1999). Virasto on julkaissut kaikkien kolmen konferenssin pöytäkirjat sekä paperilla että Internetissä. Virasto on toteuttanut myös joitakin lisätoimia kohottaakseen profiiliaan työturvallisuus- ja työterveysalan asiantuntijoiden parissa. Tällaisia ovat olleet esimerkiksi viraston tehtäviä koskeva videoesitys, kohdennettujen uutislehtien julkaisu sekä sen varmistaminen, että virasto on edustettuna suurissa työturvallisuus- ja työterveysalan konferensseissa ja näyttelyissä Euroopassa. Esimerkiksi viraston näyttelypöytä 50 000 kävijää keränneessä vuoden 1999 A+A International Safety and Health Fair and Congress -kongressissa Düsseldorfissa Saksassa herätti paljon kiinnostusta samoin kuin viraston yhdessä Saksan koordinaatiokeskuksen kanssa järjestämä erityinen seminaari samassa tilaisuudessa. 4.3. Kaksinkertainen julkaisupolitiikka Viraston julkaisupolitiikka perustuu kaksinkertaiseen lähestymistapaan, jossa yhdistetään perinteinen painotuote ja sähköinen versio. Virasto julkaisi ensimmäisen numeron uutiskirjeestään helmikuussa 1998 ja ryhtyi julkaisemaan vuonna 1999 uutta lehteä, jonka ensimmäisessä numerossa keskityttiin kustannustehokkuusanalyysiin työturvallisuus- ja työterveysalalla. Se julkaisi vuonna 1999 myös ensimmäisen tutkimusraporttisarjaan kuuluvan julkaisun ja esitteli 11 kielellä julkaistavat uudet tiivistelmät, joissa käsitellään viraston erityistehtäviä. Tähän mennessä tiivistelmiä on julkaistu seuraavista aiheista: -Euroopan työturvallisuus- ja työterveysvirasto -viraston Internet-sivu -työhön liittyvät tuki- ja liikuntaelinsairaudet Euroopassa -tuki- ja liikuntaelinsairauksien ehkäisy -niskan ja yläraajojen toimintahäiriöt - tiivistelmä viraston raportista. 4.4. Suhteet tiedotusvälineisiin Toimintansa alusta lähtien viraston on täytynyt vastata toimittajien, työturvallisuus- ja työterveysalan asiantuntijoiden, yritysten ja kansalaisten yhä lisääntyviin kyselyihin. Lisäksi se on - yhdessä kansallisten toimittajiensa verkoston kanssa - kehittänyt mediasuhteita, julkaissut tiedotteita, järjestänyt lehdistötilaisuuksia ja edistänyt Bilbaossa järjestettäviä konferensseja aktiivisesti. 4.5. Euroopan laajuiset kampanjat - laajemman yleisön saavuttaminen Virasto on ottanut tyytyväisenä vastaan Euroopan komission päätöksen luovuttaa sille vastuu seuraavan eurooppalaisen työturvallisuus- ja työterveysviikon suunnittelusta ja järjestämisestä lokakuussa 2000. Se on virastolle ja sen verkostolle erinomainen mahdollisuus levittää työturvallisuuteen ja työterveyteen liittyvää tietoutta laajemmalle yleisölle. Viikon suunnittelu aloitettiin vuonna 1999, kun hallintoneuvosto päätti, että vuonna 2000 keskitytään työhön liittyvien tuki- ja liikuntaelinsairauksien ja erityisesti selkäsairauksien ehkäisyyn. Viikon mottona on "Kiitos ei - tuki- ja liikuntaelinsairaudet!". Julisteita, esitteitä ja tiivistelmiä julkaistaan kaikilla yhteisön kielillä ja jaellaan kaikkialla EU:ssa. 5. Hallinnolliset asiat 5.1. EU:n sääntöjen noudattaminen Virasto on luonut kullekin toiminta-alalleen oikeudelliset ja hallinnolliset perusrakenteet, joilla varmistetaan EY:n toimielimiin sovellettavien rahoitusta, henkilöstöä ja muita seikkoja koskevien sääntöjen noudattaminen. 5.2. Rahoitus ja kirjanpito Virastolle myönnetty budjetti on kehittynyt taulukon 1 mukaisesti. Rahoituksen ja kirjanpidon osalta on otettu seuraavat merkittävät kehitysaskeleet: -viraston varainhoitoasetuksen täytäntöönpanoa koskevien rahoitussääntöjen hyväksyminen -kirjanpitoa ja budjettia koskevien valvontajärjestelmien organisointi -SI2-järjestelmän (budjettikirjanpitojärjestelmän) asennus ja käyttö -viraston tavaroita ja laitteita koskevan inventaarion tekeminen. 5.3. Henkilöstö Virastoon on palkattu riittävät henkilöresurssit (12 kansallisuutta) ja on perustettu kunnollinen henkilöstöhallinto (ks. taulukko 2): -on palkattu 23 tilapäiseen henkilöstöön (A, B, C) kuuluvaa henkilöä perustamissuunnitelman mukaisesti ja 9 paikallista toimihenkilöä avoimella menettelyllä -on luotu perusrakenne henkilöstöasioiden hoitamiseksi (henkilökansiot, työterveyshuolto, koulutus sekä oikeuksien ja velvollisuuksien vahvistaminen) -on hyväksytty henkilöstösäännöt, joilla pannaan täytäntöön viraston henkilöstöön sovellettavat henkilöstösäännöt -on perustettu henkilöstökomitea sekä työturvallisuus- ja työterveyskomitea. 5.4. Tietotekniikka Tietotekniikan menestyksekkäässä täytäntöönpanossa on keskitytty seuraaviin seikkoihin: -perustetaan lähiverkko (kaapelointi, palvelimet, keskitin (hub), tietokoneet, kirjoittimet ja niiden suojaus), tiedonsiirto- ja puhelinjärjestelmä, viraston verkkosivu ja muiden maiden hallinnoimat verkkosivut; asennetaan DB Oracle-, SI2- ja ADONIS [5]-sovellukset. [5] Administration of Documents Normalised Information System. -asennetaan multimedialaitteet kokoushuoneisiin -kehitetään tiettyjä Intranet- ja Extranet-välineitä. 5.5. Dokumentaatio Virasto on ottanut huomioon hallinnollisen toimivuuden perusedellytykset ja on asettanut etusijalle seuraavien dokumentointijärjestelmien käyttöönoton: -kirjasto, arkisto ja arkistointijärjestelmä -ADONIS-järjestelmä. 5.6. Yleispalvelut Viraston varsinaisen toimitilan perustaminen Bilbaoon osoitteeseen Gran Via 33 oli vaativa tehtävä alkuvaiheessa. Perustamisesta lähtien on kehitetty esimerkiksi seuraavia yleispalveluita: -on organisoitu viraston logistiikka (noin 50 palvelusopimuksen laatiminen ja valvonta) -on järjestetty tarjouskilpailuja viraston työ- ja palvelutehtävien hoitamiseksi (yleishallinnossa ja viraston työohjelman täytäntöönpanossa). Tämä on edellyttänyt oman hankintoja ja sopimuksia käsittelevän neuvoa-antavan komitean perustamista. Euroopan yhteisöjen virallisessa lehdessä on julkaistu yleinen kiinnostuksenilmaisupyyntö, jotta saataisiin kattava luettelo mahdollisista palveluiden tarjoajista. Näiden perusteella on ryhdytty valitsemaan seuraavien palveluiden tarjoajia: -turvallisuus, tilapäisen henkilöstön välitys, työterveydenhuolto, matkatoimisto, varastointi, siivous, rakennuksen huolto, tietotekniikka- ja toimistovälineiden lisenssit ja huolto, puhelinkeskus, vakuutus. 5.7. Hallinto Virasto on kehittämässä hallintokulttuuriaan, jossa keskitytään seuraaville alueille: -hankkeen hallinto ja ryhmätyö -arvoperusteinen hallinto -palvelut ja laatu -yksikkösopimusjärjestelmä ja hankekuvaukset -henkilöstön arviointi- ja kehittämissuunnitelmat. 5.8. Arviointi Euroopan komission vaatimuksesta ja hallintoneuvoston tekemän päätöksen mukaisesti virasto on käynnistänyt ulkopuolisen tahon tekemän toimintansa arvioinnin. Toimintaa arvioidaan virastoa koskevan asetuksen ja työohjelman perusteella. Arvioinnin lisäksi järjestetään kysely, johon sisältyy enemmän tulevaisuutta koskevia tekijöitä ja jossa samalla tarkastellaan viraston tiedotusstrategiaa. Taulukko 1 VIRASTON BUDJETTI 1996-1999 >TAULUKON PAIKKA> Taulukko 2 HENKILÖSTÖ 1996-2000 [6] [6] Vuodet 1996-1999: tilanne joulukuun lopussa; vuosi 2000: tilanne maaliskuun lopussa. >TAULUKON PAIKKA> LUETTELO VIRASTON JULKAISUISTA 1997-2000 Vuosikertomus 1996 (sisältää tiivistelmän vuoden 1997 työohjelmasta) (EN/FR/DE/ES) luettelonumero AS-05-97-656 (EN-ES-FR-DE)-C Vuosikertomus 1997 (sisältää nelivuotisen jatkuvan työohjelman vuosiksi 1998-2001 ja tiivistelmän vuoden 1998 työohjelmasta) (EN/FR/DE/ES) luettelonumero AS-15-98-003-(ES-DE-EN-FR)-C Vuosikertomus 1998 (sisältää tiivistelmän vuoden 1999 työohjelmasta) (EN/FR/DE/ES) luettelonumero AS-22-99-434(EN-DE-FR-ES)-C European Agency Newsletter NEWS 1 - EN/FR/DE/ES - luettelonumero AS-AA-98-001(EN-ES-FR-DE)-C. NEWS 2 - EN/FR/DE/ES - luettelonumero AS-AA-98-002(EN-ES-FR-DE)-C. NEWS 3 - EN/FR/DE/ES - luettelonumero AS-AA-98-003(EN-ES-FR-DE)-C. NEWS 4 - EN/FR/DE/ES - luettelonumero AS-AA-99-004(EN-ES-FR-DE)-C. Työturvallisuuden ja työterveyden taloudelliset vaikutukset Euroopan unionin jäsenvaltioissa (EN/FR/DE/ES/PT/SV//NL/FI/EL) - luettelonumero AS-11-97-689-(ES-DE-EL-EN-FR-IT-NL-PT-FI-SV)-C "Priorities and Strategies in occupational safety and health Policy in the Member States of the European Union" report (EN/FR/DE/ES/PT/IT/NL/EL) - luettelonumero AS-09-97-470-(ES-DE-EL-EN-FR-IT-NL-PT)-C "Work-Related Neck and Upper Limb Musculoskeletal Disorders" report (EN) - luettelonumero AS-24-99-712-EN-C "Repetitive Strain Injures in the Member States of the European Union: The results of an information request" report (EN) - luettelonumero AS-24-99-704-EN-C Viraston esite - "Building the Links" (EN/FR/DE/ES/PT) Facts - Euroopan työterveys- ja työturvallisuusvirasto (EN/FR/DE/ES/PT/DA/IT/NL/SV/FI/EL) Facts - Euroopan työterveys- ja työturvallisuusviraston kotisivu (EN/FR/DE/ES/PT/DA/IT/NL/SV/FI/EL) Facts - Työperäiset tuki- ja liikuntaelimistön sairaudet Euroopassa (EN/FR/DE/ES/PT/DA/IT/NL/SV/FI/EL) Facts - Työperäisten tuki- ja liikuntaelinsairauksien ehkäisy (EN/FR/DE/ES/PT/DA/IT/NL/SV/FI/EL) Facts - Työperäiset niskan ja yläraajojen tuki- ja liikuntaelimistön sairaudet: tiivistelmä viraston raportista (EN/FR/DE/ES/PT/DA/IT/NL/SV/FI/EL) European Agency Magazine 1 - A question of costs and benefits- (EN/FR/DE/ES) - luettelonumero AS-25-99-617-(EN-FR-DE-ES)-C Good Safety and Health - Good Business for Europe - konferenssin kokouspöytäkirjat - konferenssi järjestettiin 15. syyskuuta 1997 - alkuperäiset kielet ja englanninkieliset tekstit kokonaisuudessaan The Changing World of Work - konferenssin kokouspöytäkirjat konferenssi järjestettiin 19.- 21. lokakuuta 1998 - alkuperäiset kielet ja englanninkieliset tekstit kokonaisuudessaan luettelonumero AS-23-99-580-EN-C "Safety and Health and Employability" - konferenssin kokouspöytäkirjat konferenssi järjestettiin 27.- 29. syyskuuta 1999 - alkuperäiset kielet ja englanninkieliset tekstit kokonaisuudessaan luettelonumero TE-27-00-823-EN-C "Kiitos ei - Tuki- ja liikuntaelinsairaudet" - yleistä tietoa, jossa on mukana esitteitä, postikortteja ja julisteita (EN/FR/DE/ES/PT/DA/IT/NL/SV/FI/EL) lokakuussa 2000 järjestettävää Euroopan työturvallisuuden ja työterveyden teemaviikkoa varten "Your link to Safety and Health at Work" - Virastoa käsittelevä video, jossa keskitytään sen verkkosivuihin. Kesto 8 minuuttia. Alkuperäinen kieli EN, puhuttu seuraavilla kielillä: FR/DE/ES/PT/DA/IT/NL/SV/FI/EL. Videon lisäksi valmistettiin erilaisia PR-tuotteita kaikilla virallisilla kielillä (esim. julisteita, hiirimattoja, esitteitä, post-it -lappuja, kyniä ja pöytäliinoja). Tuotteita hyödynnettiin erityiskampanjassa, jolla käynnistettiin viraston verkkosivujen käyttö kaikissa jäsenvaltioissa syyskuusta joulukuuhun 1999.